**DAHL kommer til Aarhus**

Advokatfirmaet får kontor med 15 personer på Åboulevarden - og de kommer til byen med et drømmehold og store ambitioner.

DAHL Advokatfirma indtager Aarhus. Pr. 1. januar etablerer det landsdækkende advokatfirma kontor på Åboulevarden i landets næststørste by.

I første omgang træder DAHL ind i Aarhus med 15 personer - men ambitionerne rækker til meget mere.

- Vi starter ud med et kontor med 15 medarbejdere, men vi forventer at vokse til mindst dobbelt størrelse og gerne endnu større. Vi er glade for, at de 15 nyansatte har lyst til at være en del af vores organisation, for de har alle en solid erfaring fra advokatbranchen. Ud af de 15 personer er de kendte top-advokater Erik Hørlyck, Hans Erik Steffensen og Anette Kusk, som er specialister i entrepriseret, planret og miljøret. Kontoret vil få stor hjælp af vores eksisterende organisation til at komme i gang, så de kan koncentrere sig om det, de gode til – nemlig klienterne, siger Henrik Ottosen, bestyrelsesformand i DAHL.

Henrik Ottosen forklarer, at beslutningen om at etablere sig i Aarhus skyldes byens vigtige strategiske betydning:

- Aarhus og omegn er et strategisk vigtigt område for os. Det er Jyllands største og Danmarks næststørste by med mange virksomheder og en stor koncentration af vidensvirksomheder, som vi gerne vil samarbejde med. Vi har meget at tilbyde disse virksomheder, fordi vi har specialister på mange fagområder, som selvfølgelig også samarbejder på tværs, når den enkelte virksomhed har behov for det. Og så ligger universitetet jo også i byen, som vi løbende rekrutterer kandidater og studerende fra.

Udvidelsen falder ifølge bestyrelsesformanden fint i tråd med firmaets tre kerneværdier: Faglighed, personlighed og tilgængelighed.

- Med udvidelsen af DAHL og med ansættelsen af de 15 nye medarbejdere i Aarhus får vi igen styrket vores faglighed, som især er vigtigt i vores branche og i en omverden, der stadig bliver mere og mere kompleks. Det vil også blive nemmere at mødes med de lokale virksomheder, for enten kommer vi til dem, og ellers er de altid velkommen på Åboulevarden.

Med kontoret i Aarhus vil advokatfirmaet runde 200 medarbejdere - heraf knap 100 jurister - fordelt på kontorer i København, Aarhus, Herning, Esbjerg, Randers og Viborg.

Yderligere information:

Bestyrelsesformand Henrik Ottosen

DAHL Advokatfirma

Mobil 26 73 15 88

Mail hot@dahllaw.dk

Om DAHL Advokatfirma:

DAHL er et af Danmarks største advokatfirmaer med omkring 200 medarbejdere. Vi yder førsteklasses, juridisk rådgivning til klienter over hele landet og af alle størrelser, fra små virksomheder til store koncerner og offentlige myndigheder. Det gør vi med den unikke kombination af faglig bredde og dybe kompetencer, som er et af DAHLs kendetegn.

Mange af vores specialister er blandt landets førende eksperter indenfor deres respektive fagområde. I store og komplekse problemstillinger samarbejder de på tværs og bidrager med hver deres specialistviden. Derfor er DAHL en stærk, juridisk samarbejdspartner i de helt store erhvervssager.

DAHL er i sin nuværende form etableret i 2000 som en fusion mellem de førende advokatfirmaer i en række jyske byer. Vores historie går helt tilbage til 1904, da Asger Dahl etablerede sig som advokat i Viborg. Firmaet dækker nu København, Aarhus, Herning, Esbjerg, Randers og Viborg.